Ortodoksikirkon ylimmän johtajan mukaan verkkoon kytketyt laitteet mahdollistavat ihmisten kontrolloinnin.

Venäjän ortodoksikirkon ylin johtaja, Moskovan patriarkka Kirill varoittaa Antikristuksen mahdollisesta ilmestymisestä älypuhelinten kasvavan suosion vuoksi. Venäjän valtiollisella Rossija 1 -tv-kanavalla näkemyksiään esittäneen patriarkan kommenteista uutisoivat brittimediat BBC sekä Telegraph.

Kirillin mukaan verkkoon kytketyt laitteet mahdollistavat ihmiskunnan maailmanlaajuisen kontrolloimisen ylhäältä käsin.

– Antikristus on se henkilö joka johtaa tätä maailmanlaajuista verkkoa, hän totesi BBC:n mukaan.

Patriarkka varoitti, että laitteita käyttävät paljastavat aina niin tarkan sijaintinsa kuin kiinnostuksena ja pelkojensa aiheet. Hän huomautti, että vaikka kaiken tämän kerätyn tiedon hyödyntäminen ei vielä tänään onnistuisi, niin jonain päivänä se voi olla mahdollista.

– Voitteko kuvitella, minkälainen valta niille henkilöille keskittyy, jotka saavat tiedon siitä mitä maailmassa tapahtuu? Kirill kyseli.

– Sellaisen kontrollin keskittyminen yhteen paikkaan enteilee Antikristuksen tuloa, hän sanoi.